Britannian pääministerin vierailu Luxemburgissa ei tuonut selkeyttä brexit-neuvottelutilanteeseen. Luxemburgin pääministeri Xavier Bettel päätyi pitämään lehdistötilaisuuden yksin.

Bryssel

”Aivan ensin haluaisin kiittää pääministeri Johnsonia, jos hän vain olisi täällä”, aloitti Luxemburgin pääministeri Xavier Bettel maanantaina kenties kummallisimman lehdistötilaisuuden EU-piireissä vähään aikaan.

Hetkeä aiemmin Britannian pääministeri Boris Johnson oli luikahtanut takavasemmalle buuaavan yleisön edestä ja jättänyt jäljelle tyhjän puhujapöntön. Pääministeri Bettel päätyi pitämään tilaisuuden yksin.